29. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. Φ.908/51/23500 της 2/19 Μαρτ.  1976 (ΦΕΚ Β΄ 376) Περί ορισμού των συσταθεισών προσωρινών θέσεων ειδικών Συμβούλων παρά τω ΚΕΜΕ. Έχοντες υπ’ όψιν τας διατάξεις των παρ. 4 και 5 του άρθρ. 13 του Νόμ. 186/1975, περί του Κέντρου Εκπαιδευτικών Μελετών και Επιμορφώσεως (ΚΕΜΕ), αποφασίζομεν: Ορίζομεν τας δια της παρ. 5 του άρθρ. 13 του Ν. 186/1975 συσταθείσας αυτοδικαίως προσωρινάς θέσεις ειδικών Συμβούλων παρά τω ΚΕΜΕ εις 25. Ταύτας καταλαμβάνουν αυτοδικαίως οι κατέχοντες καταργουμένας θέσεις Εκπαιδευτικών Συμβούλων του άρθρ. 5 παρ. 2 του Ν.Δ. 651/1970 ως αντικατεστάθη δια του άρθρ. 3 του Ν.Δ. 265/1973 του άρθρ. 69 παρ. 3 του αυτού Ν.Δ. ως και κατέχοντες προσωρινάς θέσεις Εκπαιδευτικών Συμβούλων, συσταθείσας κατ’ εφαρμογήν του Ν.Δ. 76/1974. 